Il-Parlament tal-Uganda għadda abbozz ta’ liġi biex jiħrax il-kastig, fosthom piena t’għomor il-ħabs, kontra min jinqabad jagħmel atti omosesswali. L-abbozz jgħid li anke dawk li jkunu jafu b’xi ħadd omosesswali u ma jirrapurtawx ikunu qed jikkomettu reat. Il-Prim Ministru tal-Uganda oppona l-vot għax qal li ma kienx hemm biżżejjed membri parlamentari preżenti fis-seduta. Mexxejja dinjin ikkundannaw dan l-abbozz minn meta tressaq fl-2009. Il-Gvern huwa konxju mill-oppożizzjoni internazzjoni li tista twassal biex xi pajjiżi jaqtghu l-għajnuna li jagħtu lill-pajjiż. Filwaqt li l-Prim Ministru jista jippersisti fuq l-argument li ma ntlaħaqx il-quorum, għad irid ikun magħruf jekk il-President tal-pajjiz jiffirmax biex l-abbozz isir liġi. Oriġinarjament l-abbozz kien jiproponi l-piena tal-mewt għal ċerti offiżi bħal jekk ikunu involuti minuri jew min iwettaq ir-reat ikun infettat bil-virus tal-HIV. Il-Partit Demokratiku Tajlandiż ħabbar li se jibojkottja l-elezzjonijiet li se jsiru fit-2 ta’ Frar. Il-mexxej tal-partit qal li mhux se jipreżenta kandidati ghal din l-elezzjoni għax il-politika Tajlandiża tinsab f’fażi falluta. Il-Prim Ministru Yingluck Shinawatra sejjaħ elezzjoni aktar kmieni din il-ġimgħa f’tentattiv biex jintemmu l-protesti tal-massa li ilhom għaddejjin ġimgħat sħaħ. Il-kmandant tal-armata Tajlandiża wissa li l-qasma politika fil-pajjiż tista twassal għal gwerra ċivili.